KOMISSION TÄYTÄNTÖÖNPANOASETUS (EU) 2019/430,

annettu 18 päivänä maaliskuuta 2019,

asetuksen (EU) N:o 1178/2011 muuttamisesta siltä osin kuin on kyse rajoitettujen oikeuksien käytöstä ilman valvontaa ennen kevyiden ilma-alusten lupakirjan myöntämistä

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisistä siviili-ilmailua koskevista säännöistä ja Euroopan unionin lentoturvallisuusviraston perustamisesta, Euroopan parlamentin ja neuvoston asetusten (EY) N:o 2111/2005, (EY) N:o 1008/2008, (EU) N:o 996/2010, (EU) N:o 376/2014 ja direktiivien 2014/30/EU ja 2014/53/EU muuttamisesta sekä Euroopan parlamentin ja neuvoston asetusten (EY) N:o 552/2004, (EY) N:o 216/2008 ja neuvoston asetuksen (ETY) N:o 3922/91 kumoamisesta 4 päivänä heinäkuuta 2018 annetun Euroopan parlamentin ja neuvoston asetuksen (EU) 2018/1139 (1) ja erityisesti sen 23 artiklan 1 kohdan,

sekä katsoo seuraavaa:

(1) Komission asetuksen (EU) N:o 1178/2011 (2) liitteessä I (osa FCL) olevassa B luvussa vahvistetaan kevyiden ilma-alusten lupakirjaa (LAPL) koskevat vaatimukset.

(2) Jäsenvaltiot voivat asetuksen (EU) N:o 1178/2011 12 artiklan 2 a kohdan 3 alakohdan nojalla soveltaa 8 päivään huhtikuuta 2020 asti kansallisia lupakirjasääntöjä, joiden mukaan jotkin lentäjien oikeudet voi saada ennen LAPL-lupakirjaa. Näitä kansallisia lupakirjasääntöjä käytetään myös LAPL-lupakirjaan liittyvän koulutuksen antamiseen modulaarisesti siten, että tiettyjen LAPL-lupakirjan koulutusmoduulien suorittaminen mahdollistaa joidenkin oikeuksien saannin ennen LAPL-lupakirjan myöntämistä.

(3) Jäsenvaltiot, jotka soveltavat tällaista modulaarista LAPL-lupakirjakoulutusta, ovat ilmoittaneet komissiolle ja Euroopan unionin lentoturvallisuusvirastolle, jäljempänä ”virasto”, tällaisen koulutuksen tukevan harraste- ja vapaa-ajan lentotoimintaa. Tämä on niiden tavoitteiden mukaista, jotka on asetettu yleisilmailua koskevassa etenemissuunnitelmassa, jolla pyritään luomaan oikeasuhteisempi, joustavampi ja ennakoivampi sääntelyjärjestelmä (3).

(4) Asetuksen (EU) N:o 1178/2011 4 artiklan 7 kohdan mukaan jäsenvaltiot voivat tietyin edellytyksin antaa lento-oppilaille luvan lentää ilman valvontaa yksimoottorisilla mäntämoottorilentokoneilla, joiden suurin sallittu lentoonlähtömassa on enintään 2 000 kg, ennen LAPL-lupakirjan myöntämistä.

(5) Yleisilmailun joustavamman sääntelyjärjestelmän edistämiseksi asetuksen (EU) N:o 1178/2011 4 artiklan 7 kohtaa olisi muutettava, jotta jäsenvaltiot voivat antaa LAPL-lupakirjakoulutuksessa oleville lento-oppilaille luvan käyttää rajoitettuja oikeuksia ilman valvontaa, kun tietyt koulutusmoduulit on suoritettu ja ottaen huomioon lentäjän aiotun pätevyystason saavuttamiseksi tarvittavan koulutuksen laajuus, ennen kuin lento-oppilas täyttää kaikki lentokoneiden, helikoptereiden, purjelentokoneiden tai ilmapallojen LAPL-lupakirjan myöntämisen edellyttämät vaatimukset.

(6) Jäsenvaltioiden olisi määräajoin ilmoitettava komissiolle ja virastolle, jos ne antavat tällaisia asetuksen (EU) N:o 1178/2011 4 artiklan 7 kohdan mukaisia lupia lento-oppilaille, ja valvottava näitä lupia ilmailun turvallisuuden pitämiseksi hyväksyttävällä tasolla.

(7) Asetuksen (EU) N:o 1178/2011 4 artiklan 8 kohtaa olisi lisäksi muutettava sen ajanjakson pidentämiseksi, jonka ajan jäsenvaltiot voivat sallia rajoitettujen oikeuksien käyttämisen lentokoneella lentämiseksi mittarilentosääntöjen mukaan ennen kuin lentäjä täyttää kaikki mittarilentokelpuutuksen myöntämisen edellyttämät vaatimukset. Ajanjakson pidennys on tarpeen perusmittarilentokelpuutuksen käyttöönottoa odotettaessa.

(8) Tässä asetuksessa säädettyjä toimenpiteitä on ehdotettu Euroopan parlamentin ja neuvoston asetuksen (EY) N:o 216/2008 (4) 19 artiklan 1 kohdan nojalla annetussa viraston lausunnossa nro 08/2017.

(9) Tässä asetuksessa säädetyt toimenpiteet ovat asetuksen (EU) 2018/1139 127 artiklalla perustetun komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EU) N:o 1178/2011 4 artikla seuraavasti: (1) Korvataan 7 kohta seuraavasti: ”(7) Jäsenvaltio voi seuraavin edellytyksin antaa LAPL-lupakirjakoulutuksessa olevalle lento-oppilaalle luvan käyttää rajoitettuja oikeuksia ilman valvontaa ennen kuin lento-oppilas täyttää LAPL-lupakirjan myöntämisen edellyttämät vaatimukset: a) oikeuksien laajuus perustuu jäsenvaltion suorittamaan turvallisuusriskien arviointiin, jossa otetaan huomioon lentäjän aiotun pätevyystason saavuttamiseksi tarvittavan koulutuksen laajuus; b) oikeudet rajoitetaan seuraaviin: i) luvan myöntävän jäsenvaltion koko kansallinen alue tai sen osa; ii) luvan myöntävässä jäsenvaltiossa rekisteröidyt ilma-alukset; iii) yksimoottoriset mäntämoottorikäyttöiset lentokoneet ja helikopterit, joiden suurin sallittu lentoonlähtömassa on enintään 2 000 kg, sekä purjelentokoneet ja ilmapallot; c) kun tällaisen luvan haltija hakee LAPL-lupakirjan myöntämistä, hän saa luvalla suorittamastaan koulutuksesta jäsenvaltion määrittämän hyvityksen hyväksytyn koulutusorganisaation tai ilmoituksen tekevän koulutusorganisaation suosituksen perusteella; d) jäsenvaltio toimittaa määräaikaisraportit ja turvallisuusriskien arvioinnit komissiolle ja virastolle kolmen vuoden välein; e) jäsenvaltiot seuraavat tämän kohdan mukaisesti myönnettyjen lupien käyttöä sen varmistamiseksi, että ilmailun turvallisuus on hyväksyttävällä tasolla, ja toteuttavat asianmukaiset toimenpiteet, jos havaitaan kohonnut turvallisuusriski tai muita turvallisuuteen liittyviä huolenaiheita.” (2) Korvataan 8 kohdan johdantolauseessa ilmaisu ”8 päivään huhtikuuta 2019” ilmaisulla ”8 päivään huhtikuuta 2021”.

2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 18 päivänä maaliskuuta 2019. Komission puolesta Puheenjohtaja Jean-Claude JUNCKER

(1) EUVL L 212, 22.8.2018, s. 1.

(2) Komission asetus (EU) N:o 1178/2011, annettu 3 päivänä marraskuuta 2011, siviili-ilmailun lentomiehistöä koskevien teknisten vaatimusten ja hallinnollisten menettelyjen säätämisestä Euroopan parlamentin ja neuvoston asetuksen (EY) N:o 216/2008 nojalla (EUVL L 311, 25.11.2011, s. 1).

(3) https://www.easa.europa.eu/easa-and-you/general-aviation/general-aviation-road-map

(4) Euroopan parlamentin ja neuvoston asetus (EY) N:o 216/2008, annettu 20 päivänä helmikuuta 2008, yhteisistä siviili-ilmailua koskevista säännöistä ja Euroopan lentoturvallisuusviraston perustamisesta sekä neuvoston direktiivin 91/670/ETY, asetuksen (EY) N:o 1592/2002 ja direktiivin 2004/36/EY kumoamisesta (EUVL L 79, 19.3.2008, s. 1).